Man oorleef wonderbaarlik ná trein hom trefFoto verskaf deur ER24 ŉ 23-jarige man het Vrydagaand in Bloemfontein ternouernood aan die dood ontkom toe ŉ aankomende trein sy voertuig getref het. Ross Campbell, woordvoerder van ER24, het gesê paramedici het omstreeks 17:30 by die toneel by Ferreiraweg-kruising aangekom waar die wit, dubbelkajuitbakkie ongeveer 10 meter ver op en van die treinspoor gestoot is. Die trein het ŉ ent verder tot stilstand gekom. “Die trein het die bestuurderkant van die voertuig getref. Die man moes met meganiese toerusting uit sy voertuig gesny word voor hy ten volle ondersoek kon word,” het Campbell bygevoeg. “Hy het slegs matige beserings opgedoen en is na ŉ privaat hospitaal in die gebied geneem.” Die polisie was op die toneel en stel verder ondersoek in.